Spill hos Norsk Rikstoto

**Spill hos Norsk Rikstoto** er en oversikt over hvilke spill Norsk Rikstoto tilbyr. De ha flere varianter av spill, både på enkeltløp og spill på fra to til åtte løp.

## V86
V86 arrangeres på onsdager og går ut på å plukke ut vinneren i åtte spesifikke løp. Det utbetales premie for åtte, syv og seks rette. Det utbetales ofte en bonuspott om noen skulle få åtte rette alene. Tilbakebetalingen på spillet er 65 %.

## V75

V75 arrangeres flere ganger i uken, og går ut på å plukke ut vinneren i syv spesifikke løp. Det utbetales premie for syv, seks og fem rette. Det utbetales ofte en bonuspott om noen skulle få syv rette alene. Tilbakebetalingen på spillet er 65 %.

### V76
V76 er spillemessig identisk med V75, sett bort ifra at det kun er utbetaling for syv og seks rette. Det er også en noe høyere tilbakebetaling.

## V65
V65 arrangeres stort sett minst én gang per uke. Spillet går ut på å plukke ut vinneren i seks spesifikke løp. Det utbetales premie for seks og fem rette. Tilbakebetalingen på spillet er 65 %.

### V64
V64 er spillemessig identisk med V65, men her gis det premie også for fire rette. Tilbakebetalingen på spillet er 65 %.

## V5
V5 arrangeres på en eller flere baner de fleste løpsdager. Spillet går ut på å plukke rett vinner i fem spesifikke løp, alle fem må være riktig for å få premie. Tilbakebetalingen på spillet er 65 %.

## V4
V4 går ut på å plukke rett vinner i fire spesifikke løp. Alle fire må være riktig for å få premie. Tilbakebetalingen på spillet er 75 %.

## Dagens Dobbel

Dagens Dobbel , eller bare DD, går ut på å finne riktig vinner i to spesifikke løp. Man må ha begge rett for å få premie. Spillet er som regel blant de siste løpene på dagen. Spillet har en tilbakebetaling på 75 %.

## Vinner
Vinner er i seg selv Rikstotos enkleste spill, og går ut på å plukke rett vinner i valgt løp. Spillet kan spilles på alle løp. Tilbakebetalingen på spillet er 80 %.

## Plass
Plass går ut på å plukke en hest som kommer blant topp tre i valgt løp, eller topp to ved seks eller færre hester til start. Spillet kan spilles på alle løp. Tilbakebetalingen er 80 %.

## Trippel
Trippel går ut på å tippe de tre første hestene i mål i riktig rekkefølge. Spillet kan idag spilles i alle trav- og galoppløp arrangert på en norsk totalisatorbane. I mange år var spillet forbeholdt galoppsporten, men det ble etterhvert åpnet for å spille det i travløp også. Spillet er blitt populært da det ofte gir veldig høye odds, ettersom det er det vanskeligste ettløpsspillet som er i Norge. Premien utregnes ved hjelp av odds, det vil si hvor mye innsats som er satt på vinnerkombinasjonen i forhold til premiepotten. For å finne ut hvilken gevinst man sitter igjen med, tar man oddsen og ganger den med beløpet som er satset på kombinasjonen. Det vil si at hvis du har satset 10 kr med en odds på 11,20 gir en utbetaling på 112 kr.

Man kan ikke satse på hester som ikke er med, og blir en eller flere av hestene man har satset på strøket etter at man har spilt, får man tilbake innsatsen. Ved spill på utenlandske baner blir spillet ofte ikke tilbudt, eller bare tilbudt på enkelte løp.

70 % av innsatsen i trippel går til premiepotten.

## Duo
Duo minner om trippel, men her skal man kun finne de to første hestene i rett rekkefølge i mål. Spillet har variert mellom å bli tilbudt på alle norske løp, og bare å bli tilbudt på Galopp. 75 % av innsatsen gis tilbake i premier.

## Tvilling
Tvilling går ut på å  plukke de to første hestene i mål uavhengig av rekkefølge. Spillet tilbys gjerne der Duo ikke er tilgjengelig. 75 % av innsatsen gis tilbake i premier.

## X-Spill
X står for Xpress, eller ekspress, og etterfølger spillvarianten. For eksempel «V86-X», noe som betyr at spillrundene (defilering) skjer raskere. Dette oppnås ofte ved at spillet går over to travbaner. 

## 5+
5+  er et spill som leveres av Rikstoto, sammen med søsterselskapet PMU. Travet går i hovedsak i Frankrike, og går ut på å velge de fem første hestene i mål i riktig rekkefølge. Det er fire premiekategorier. 
# Fem første i rett rekkefølge.
# Fem første uansett rekkefølge.
# Fire av dem fem første.
# Tre første uansett rekkefølge.

## Stalltips
Stalltips er ferdigutfylte spill hvor Rikstoto har valgt både favoritter og outsidere. Spilleformen kan brukes på de fleste av spillene.

## Systemspill
Systemspill er en form for spill, hvor du spiller de samme hestene satt i system for å oppnå visse fordeler. Eksempelvis kan du redusere antall rekker og kostnaden ved å levere et spill over flere bonger, flere utganger eller ønsker å oppnå andre fordeler i spillet. Du kan levere dette automatisk gjennom rikstoto eller du kan levere gjennom en tredjeparts leverandør som Jokersystem. 

## Andel
Andelsspill er hvor flere spillere kjøper samme spill. Hvis eksempelvis et spill koster 2000,- kroner, kan 10 spillere kjøpe hver sin andel til 200,-. Fordelen er at din eksponering ikke er like stor, ulempen er at du må dele eventuell gevinst med like mange andeler. Rikstoto har flere eksperter som leverer andeler til rikstoto sine kunder. En kan også lage egne andeler, men dette krever å oppsøke en kommisjonær. 

### På lag
På lag er et tilbud hvor en kan opprette egne spillegrupper, hvor de som har tilhørighet i gruppen kan bli med på spillene som gruppe administrator har satt opp. Dette blir egentlig likt som ved andelslag, bare at det er for utvalgte. 

## Referanser


## Eksterne lenker
* 
*  Jokersystem